Resolució 5/2018, de 10 de gener
L'Administració afirma que no té aprovada la relació de llocs de treball i dóna la informació demanada limitada a la seva plantilla.
Si bé aquest fet pot suposar incompliment dels deures de publicitat activa establerts per l'article 9.1.d LTAIPBG, des del punt de vista del dret d'accés a la informació pública no es pot pretendre accedir a una informació que no existeix i el fet d'informar sobre la inexistència de relació de llocs de treball, a més de donar dades sobre el tipus de relació jurídica mantinguda amb cada una de les persones que formen part de la plantilla, de fet comporta donar la informació sol·licitada que és en poder de l'Administració municipal.
Número d'expedient de la reclamació: 483/2017.
Sentit de la Resolució: Finalització per pèrdua sobrevinguda de l'objecte de la Reclamació.
L'informe municipal també indica que el 22 de desembre de 2017 s'hauria donat resposta a la sol·licitud d'informació presentada per la persona reclamant i aporta el text de la resposta donada, que és el següent: li comunico que l'Ajuntament de Font-rubí no disposa actualment d'una relació de llocs de treball, només disposa de plantilla de personal.
La plantilla de personal s'aprova anualment junt amb el Pressupost de la corporació i l'última plantilla de personal aprovada és la que s'adjunta com a Annex a aquest escrit.
Aquesta plantilla va ser aprovada en sessió plenària de data 27 de desembre de 2016 i publicada al Butlletí Oficial de la Província de Barcelona en data 10 de febrer de 2017.
A més, també es troba publicada a la seu electrònica de la pàgina web municipal, al portal de transparència, a disposició de qualsevol interessat.
La documentació aportada per l'Ajuntament adjunta efectivament una còpia de la plantilla, on consta el tipus de vinculació jurídica de cada empleat o empleada amb l'Ajuntament.
Segons els antecedents, l'Ajuntament hauria facilitat a la persona reclamant informació sobre la plantilla de personal, que inclou informació sobre les característiques de la relació jurídica existent entre l'administració municipal i cada un dels membres del personal que la integren.
Certament, aquesta informació no respon estrictament el que demanava la sol·licitud, que no era la plantilla, sinó la relació de llocs de treball.
Ara bé, l'Ajuntament indica al seu informe que no disposa de relació de llocs de treball, circumstància que, segons l'experiència d'aquesta Comissió de Garantia, no és insòlita a l'Administració local de Catalunya i si bé aquest fet pot suposar incompliment dels deures de publicitat activa establerts per l'article 9.1.d LTAIPBG, des del punt de vista del dret d'accés a la informació pública no es pot pretendre accedir a una informació que no existeix, i el fet d'informar sobre la inexistència de relació de llocs de treball de fet comporta donar la informació sol·licitada sobre aquesta qüestió que és en poder de l'Administració municipal.
Per una altra banda, la resposta donada per l'Ajuntament informa sobre algunes qüestions plantejades a la sol·licitud, com ara la condició de funcionari o contractat, o el caràcter indefinit o temporal, del personal de l'Ajuntament.
A la vista de les consideracions anteriors, cal entendre que el 22 de desembre de 2017 l'Ajuntament va facilitar a la persona reclamant la informació sol·licitada que estaria en poder de l'Administració municipal.
En conseqüència, s'hauria produït una estimació extemporània de la sol·licitud d'informació de la que deriva aquesta Reclamació, a resultes de la qual la Reclamació perd el seu objecte i procedeix finalitzar-la sense necessitat de fer cap altre pronunciament.
Sobre la base dels antecedents i fonaments jurídics exposats, el Ple de la GAIP, en la sessió de 10 de gener de 2018, resol per unanimitat: